Gewilde 'A Christmas Carol' weer op die planke | Netwerk24
Gewilde 'A Christmas Carol' weer op die planke
Deur AJ Opperman 03 Desember 2018 07:00
VR Theatrical se gewilde produksie van A Christmas Carol is terug op die planke in Montecasino.
Dié verhoogverwerking van Charles Dickens se klassieke novelle word weer deur net twee spelers in Pieter Toerien se Studioteater tot 6 Januarie opgevoer.
Tiaan Rautenbach in A Christmas Carol. Foto: VR Theatrical
Naret Loots hervat haar rol, maar dié keer vertolk Tiaan Rautenbach die rol van Ebenezer Scrooge, 'n skatryk man wat Kersfees verafsku, wat deur die spook van sy voormalige sakevennoot, sowel as die spoke van Kersfees besoek word.
Jason K. Ralph wat verlede jaar in die produksie was, is nie beskikbaar nie.
"Ons is baie gelukkig om Tiaan te kan hê, want hy vul die rol goed," sê Elizma Badenhorst, die regisseur.
"Buiten 'n paar klein veranderinge is dié produksie, wat verlede jaar uitverkoop was, nog dieselfde. Ek sou sê ons het sekere dinge net 'n klein bietjie verbeter, maar daar is nog steeds onder meer multimedia, 'n klassieke lied wat die gehoor kan saamsing en verskillende karakters wat vertolk word. 'n Produksie moet groei as jy uit 'n objektiewe oogpunt daarna kyk. Ek reken hierdie klein aanpassings was nodig en ek dink die produksie sien nou beter daaruit. Dit is nogtans dieselfde storie, net met 'n ander baadjie."
Hoewel dit nie 'n musiekspel is nie, sluit dit nuwe musiek in wat Wessel Odendaal behartig het.
"Dit is 'n produksie vir die hele gesin," sê Badenhorst, "en Charles Dickens se storie roer my hart. Wat vir my in sy storie uitstaan, is dat ondanks die keuses wat jy in jou lewe gemaak het, is dit nooit te laat om nuwes te maak nie. Verhoudinge van enige aard is belangrik. Jy moet dit koester. Die storie bewys die teendeel van 'n ou hond wat nie nuwe toertjies geleer kan word nie."
* Die vertonings is Woensdae tot Saterdae om 19:30, met nog 'n Saterdagvertoning om 16:00 en Sondae om 15:00. Kaartjies kos R130 tot R180. Bespreek by Computicket.